## Zakon o posebnim porezima na osobne automobile, ostala motorna vozila, plovila i zrakoplove

### NN 139/1997 (23.12.1997.), Zakon o posebnim porezima na osobne automobile, ostala motorna vozila, plovila i zrakoplove

# ZASTUPNIČKI DOM SABORA REPUBLIKE HRVATSKE

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O POSEBNIM POREZIMA NA OSOBNE AUTOMOBILE, OSTALA MOTORNA VOZILA, PLOVILA I ZRAKOPLOVE**

Proglašavam Zakon o posebnim porezima na osobne automobile, ostala motorna
vozila, plovila i zrakoplove, koji je donio Zastupnički dom Sabora Republike
Hrvatske na sjednici 12. prosinca 1997.

Broj: 081-97-2086/1
Zagreb, 18. prosinca 1997.

Predsjednik
Republike Hrvatske
**dr. Franjo Tuđman,** v. r.

## **ZAKON**

### **O POSEBNIM POREZIMA NA OSOBNE AUTOMOBILE, OSTALA MOTORNA VOZILA, PLOVILA I ZRAKOPLOVE**

I. TEMELJNE ODREDBE

Članak 1.

(1) Ovim se Zakonom uređuje plaćanje posebnog poreza na određene osobne
automobile, ostala motorna vozila, plovila i zrakoplove koji se uvoze ili
proizvode i prodaju u Republici Hrvatskoj.

(2) Ovim se Zakonom uređuje i plaćanje posebnog poreza na promet upotrebljavanih
osobnih automobila, ostalih motornih vozila, plovila i zrakoplova koje
kupuju ili stječu pravne ili fizičke osobe.

(3) Promet upotrebljavanih osobnih automobila, ostalih motornih vozila,
plovila i zrakoplova iz stavka 2. ovoga članka oporezuje se po ovom Zakonu,
ako se taj promet ili stjecanje ne oporezuju porezom na dodanu vrijednost
ili porezom na nasljedstva i darove prema posebnim propisima.

Članak 2.

Posebni porezi iz članka 1. ovoga Zakona prihod su Državnog proračuna.

II. PREDMET OPOREZIVANJA

Članak 3.

(1) Predmet oporezivanja su određeni osobni automobili, ostala motorna
vozila, plovila i zrakoplovi koji se uvoze ili proizvode i prodaju u Republici
Hrvatskoj, a u smislu ovoga Zakona pojedini izrazi imaju sljedeća značenja:

1. osobni automobil - motorno vozilo namijenjeno prvenstveno za prijevoz
putnika s najviše 9 sjedala (uračunano sjedalo vozača), koje može biti
izvedeno i tako da ima pojačanu prohodnost ili kao "kombi-vozilo" kojemu
se obaranjem ili vađenjem sjedala povećava prostor za utovar stvari, a
izvedeno je iz karoserije osobnog automobila,

2. novi osobni automobil smatra se osobni automobil koji nije bio registriran
ni korišten. Pod registracijom se razumijeva godišnja registracija,

3. motocikl - motorno vozilo s dva kotača, s bočnom prikolicom i bez
nje, i motorno vozilo na tri kotača ako njegova masa nije veća od 400 kg,

4. plovilo - brod ili brodica (jahta) i čamac unutarnje plovidbe koje
služi razonodi, športu ili rekreaciji,

5. zrakoplov - svaka naprava koja se može održavati u atmosferi zbog
reakcije zraka, osim reakcije zraka što se odbija od površine zemlje, koja
služi za privatne svrhe.

(2) Predmet oporezivanja je promet ili drugi način stjecanja upotrebljavanih
osobnih automobila, ostalih motornih vozila, plovila i zrakoplova iz članka
1. stavka 2. ovoga Zakona.

III. POREZNI OBVEZNIK

Članak 4.

(1) Porezni obveznik posebnih poreza iz članka 1. stavka 1. ovoga Zakona
je uvoznik ili proizvođač.

(2) Porezni obveznik posebnih poreza iz članka 1. stavka 2. ovoga Zakona
je kupac ili stjecatelj.

IV. POREZNA OSNOVICA

Članak 5.

(1) Porezna osnovica posebnog poreza je određeni osobni automobil i
motocikl ovisno o snazi motora mjereno u kilovatima (kW), plovilo ovisno
o dužini mjereno u metrima i zrakoplov ovisno o broju sjedala.

(2) Porezna osnovica posebnog poreza na promet upotrebljavanih osobnih
automobila, ostalih motornih vozila, plovila i zrakoplova je tržišna vrijednost
u trenutku nastanka porezne obveze. Tržišna vrijednost utvrđuje se na temelju
isprava o stjecanju.

(3) Porezna uprava provjerava tržišnu vrijednost iskazanu u ispravama
o stjecanju, pa ako utvrdi da ona nije realno iskazana poreznu osnovicu
utvrđuje na temelju procjene.

V. VISINA POREZA

Članak 6.

```
(1) Posebni porez plaća se na:

1. osobne automobile:
_____________________________________________________________________

Snaga motora u kW                 Posebni porez u kunama

preko   do                      nove         upotrebljavane
_____________________________________________________________________
```

```
 55     75                       3.000,00        2.000,00

 75     90                       7.000,00        5.000,00

 90     110                     15.000,00       11.000,00

110                             30.000,00       22.000,00
_____________________________________________________________________

2. motocikl
_____________________________________________________________________
```

```
Snaga motora u kW                               Posebni porez

preko   do                                      u kunama
_____________________________________________________________________

 6      20                                       2.000,00

20      55                                       4.000,00

55      75                                       7.000,00

75                                              10.000,00
_____________________________________________________________________

3. plovilo

3.1. bez kabine
_____________________________________________________________________

Dužina plovila u metrima                         Posebni porez

preko    do                                     u kunama
_____________________________________________________________________

 8      12                                       6.000,00

12      15                                      12.000,00

15                                              24.000,00
_____________________________________________________________________

3.2. s kabinom
_____________________________________________________________________

Dužina plovila u metrima                        Posebni porez

preko   do                                       u kunama
_____________________________________________________________________

 8      12                                      15.000,00

12      15                                      45.000,00

15                                              90.000,00
_____________________________________________________________________

4. zrakoplov
_____________________________________________________________________

Broj sjedala                                    Posebni porez

preko   do                                       u kunama
_____________________________________________________________________

 1      4                                         7.000,00

 5      12                                       35.000,00

13      50                                       70.000,00

50                                              150.000,00
_____________________________________________________________________
```

(2) Posebni porez na plovila do osam metara dužine ne plaća se pod uvjetom
da snaga motora ne prelazi 35 kilovata (kW).

(3) Posebni porez na promet upotrebljavanih osobnih automobila, ostalih
motornih vozila, plovila i zrakoplova plaća se po stopi od pet posto (5%).

VI. OSLOBAĐANJE OD PLAĆANJA I POVRAT POSEBNIH POREZA

Članak 7.

(1) Posebne poreze ne plaćaju diplomatska i konzularna predstavništva
na osnovi uzajamnosti.

(2) Posebni porez na promet iz članka 1. stavka 2. ovoga Zakona ne plaćaju
daroprimatelji i nasljednici prvog nasljednog reda.

(3) Ako porezni obveznik iz članka 4. stavka 1. ovoga Zakona izveze
proizvode na koje je plaćen posebni porez, u skladu s ovim Zakonom, ima
pravo na povrat plaćenog posebnog poreza uz dokaz o izvozu i dokaz da je
plaćanje iz inozemstva obavljeno u skladu s deviznim i vanjskotrgovačkim
propisima.

VII. NASTANAK POREZNE OBVEZE

Članak 8.

(1) Porezna obveza posebnog poreza na proizvode iz članka 1. stavak
1. ovoga Zakona pri uvozu nastaje danom nastanka obveze plaćanja carine,
a kod proizvođača u trenutku isporuke.

(2) Porezna obveza posebnog poreza na promet iz članka 1. stavka 2.
ovoga Zakona nastaje u trenutku kupnje ili stjecanja.

(3) Porezni obveznik posebnog poreza na promet upotrebljavanih: osobnih
automobila, ostalih motornih vozila, plovila i zrakoplova mora nastanak
porezne obveze prijaviti ispostavi Porezne uprave nadležnoj prema svom
sjedištu ili prebivalištu u roku od 15 dana od dana kupnje ili stjecanja.

VIII. PLAĆANJE POSEBNIH POREZA

Članak 9.

(1) Posebni porez na proizvode iz članka 1. stavka 1. ovoga Zakona koji
se uvoze obračunava i naplaćuje carinarnica koja provodi postupak uvoznog
carinjenja zajedno s obračunom i naplatom carine, prema propisima o obračunu
i naplati carine.

(2) Posebni porez na proizvode iz članka 1. stavka 1. ovoga Zakona koji
se proizvode i prodaju u Republici Hrvatskoj porezni obveznik plaća u roku
od trideset (30) dana od dana isporuke.

(3) Posebni porez na promet upotrebljavanih osobnih automobila, ostalih
motornih vozila, plovila i zrakoplova plaća se u roku od 15 dana od dana
nastanka obveze. Posebni porez na promet obračunava i naplaćuje ispostava
Porezne uprave nadležna prema sjedištu ili prebivalištu poreznog obveznika.

(4) Bez dokaza o plaćenom posebnom porezu iz stavka 3. ovoga članka
ne može se obaviti registracija.

IX. NADZOR

Članak 10.

Nadzor nad obračunavanjem i plaćanjem posebnih poreza propisanih ovim
Zakonom obavljaju Porezna uprava i Financijska policija.

X. POSTUPOVNE ODREDBE

Članak 11.

(1) Glede žalbenog postupka, obnove postupka, zastare, obračunavanja,
naplate i povrata poreza te vođenja prekršajnog postupka primjenjuju se
odredbe Zakona o porezu na dohodak ("Narodne novine", br. 109/93., 95/94.,
25/95. - pročišćeni tekst, 52/95. i 106/96.).

(2) Iznimno, od odredbi stavka 1. ovoga članka, u postupku naknadnog
obračuna posebnog poreza na proizvode iz članka 1. stavka 1. ovoga Zakona,
carinarnica će postupiti u skladu s odredbama Carinskog zakona koje propisuju
postupak naknadnog obračuna carine i donošenja rješenja o naplati i vraćanju
carine koja nije bila obračunata ili je obračunata u manjoj ili većoj svoti
od propisane.

XI. OVLAŠTENJA

Članak 12.

Ministar financija može donositi propise kojima se podrobnije uređuje
primjena odredbi ovoga Zakona.

XII. KAZNENE ODREDBE

Članak 13.

(1) Porezni obveznik proizvođač iz članka 4. stavka 1. ovoga Zakona
kaznit će se za prekršaj novčanom kaznom od 500,00 do 50.000,00 kuna, ako
posebni porez ne obračuna, ne uplati, ne uplati u propisanom roku i ne
uplati na propisani način.

(2) Porezni obveznik iz članka 4. stavka 2. ovoga Zakona kaznit će se
za prekršaj novčanom kaznom u iznosu od 500,00 kuna do 20% porezne osnovice
ako ne prijavi nastanak porezne obveze plaćanja posebno poreza na promet
iz članka 1. stavka 2. ovoga Zakona ili taj porez ne uplati u propisanom
roku.

XIII. PRIJELAZNE ODREDBE

Članak 14.

Danom početka primjene ovoga Zakona prestaje važiti Zakon o posebnom
porezu na uvoz automobila ("Narodne novine", br. 51/94.).

Članak 15.

Ovaj Zakon stupa na snagu osmoga dana od dana objave u "Narodnim novinama",
a primjenjuje se od 1. siječnja 1998.

Klasa: 410-19/97-01/01
Zagreb, 12. prosinca 1997.

ZASTUPNIČKI DOM
SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić,** v. r.

Zakon, NN 139/1997-1976